Papersnake/gushiwen huggingface dataset:
水月桥留题柏梁体
苏葵（明代）

我曾驾鹤游方蓬，银蟾出海天无风。垂虹万丈波汹汹，上与河汉相樛通。

广寒洞开十二重，姮娥下就冯夷宫。冯夷喜舞腾歌钟，水晶殿宇罗蛟童。

招集水仙珠翠丛，绡衣杂佩声瑽瑢。湘灵洛妃冰玉容，忻然幸与姮娥逢。

留连缱绻夜未终，金鸡敢促扶桑红。此时水面浮穹窿，冰轮正挂穹窿东。

玻璃万顷磨青铜，人间七宝难为工。我当鹤背窥骊龙，骊珠兢月光交冲。

道眼不受埃尘蒙，睥睨八极谁能从。迩来卸鹤遨游墉，几看草树更春冬。

低头见月蹄涔中，仰天长啸心憧憧。驰轺振铎巡提封，名山之阳停使骢。

林鸟欲栖方下舂，林峦欲白星斗朦。婵娟渐渐离山峰，行及中天如彀弓。

流辉飏彩六幕充，何人凿池方且瀜。半亩却拟南溟洪，八月潦尽清溶溶。

玉兔倒影光玲珑，小桥阑槛横复纵。行台雅致真增崇，台端有客惭钜公。

敢揭宇宙争豪雄，夜凉散步衿宇融。直挹水月归心胸，恍然若与蓬壶同。

醉后彩笔张词锋，清光浩荡言难穷。呜呼，安得此桥变化如长虹，跨之踊跃升苍空。

桂花侧畔扬朣胧，遍照逃亡茅屋翁。更持北斗斡海潨，散作雨泽苏疲癃。

人人知有水月功，岂独区区玩赏供幽悰。
宿渔家
李咸用（唐代）

促杼声繁萤影多，江边秋兴独难过。云遮月桂几枝恨，

烟罩渔难一曲歌。难世斯人虽隐遁，明时公道复如何。

陶家壁上精灵物，风雨未来终是梭。
和介甫寄安丰张公仪之什
金君卿（宋代）

前贤立事岂徒然，惠政须教振古传。
芍水灌余三万顷，楚人祠已二千年。
近闻令尹开新{左片右臿}，不避风波上小船。
堤筑已完舆颂洽，去时民吏重留连。
幷州羊肠坂诗
江总（南北朝）

三春别帝乡。
五月度羊肠。
本畏车轮折。
翻嗟马骨伤。
惊风起朔鴈。
落照尽胡桑。
关山定何许。
徒御惨悲凉。
游冰井寺憩准提禅林步家大人韵二首 其二
金和（清代）

屈指重阳近，登临兴不虚。曾经沧海远，转与故园疏。

唐代寻陈迹，江乡忆隐居。何如下帷读，典籍恣佃渔。
水调歌头十二首 其六
蒋士铨（清代）

一苇载翁去，岂有羡鱼情。为爱秣陵秋色，独泛大江横。

不是磻溪隐士，不是富春男子，不乞鉴湖清。三朝瀛海客，八帙老先生。

唤农父，引牛牧，召樵兄。醉向白苹洲畔，把酒问长庚。

人颂起居八座，翁恋烟波万顷，笑与鹭鸥盟。何必赤松子，遁迹采黄精。
山阁闻笛
羊士谔（唐代）

临风玉管吹参差，山坞春深日又迟。

李白桃红满城郭，马融闲卧望京师。
陈文懿公挽词 其三
楼钥（宋代）

珍馆径归鄞，人犹望秉钧。邮传千里讣，哀动五州民。

躄踊森贤嗣，攀号感路人。公乎不亡矣，衮衮看簪绅。
六县吏人为爰珍歌
佚名（魏晋）

我有田畴，爰父殖置。我有子弟，爰父教诲。
欧桢伯得请归岭南赋此以寄
朱硕熏（明代）

白头词赋出先秦，只字犹能泣鬼神。桃叶渡头三载客，梅花岭上一归人。

鹧鸪啼处垂丹荔，鸿雁归时满白蘋。惟有寄书书更远，生前想作范铜身。
用后村韵送陈先辈
胡仲弓（宋代）

休将心事问西邻，原宪长贫岂是贫。
黄叶落边迷去路，白云飞处倍思亲。
世间那得埋金者，原上空惭负土人。
苦语只堪吾与汝，倚庐抱恨此情均。
游琅琊开化寺二首 其一
陈琏（明代）

夙志抱冲淡，岂为尘事萦。兹晨属休暇，况与文彦并。

联镳度芳属，飞盖指岩扃。玉树交左右，琼泉泻琮琤。

悠悠祥风至，冉冉庆云生。蓬莱天咫尺，瞻望有馀情。
施经偈
冯楫（宋代）

我赋躭痂癖，有财貯空虚。
不作子孙计，不为车马速。
不充玩好用，不买声色娱。
置锥无南亩，片瓦无屋庐。
所得月俸给，唯将赎梵书。
万里遣迎介，崎岖涉长途。
奉安大刹中，开示诸迷徒。
庶几披阅者，咸得入无余。
古佛为半偈，尚乃舍生躯。
我今以财施，痛楚不侵肤。
以我较古佛，苦乐万倍殊。
所以不惜财，非是稟性愚。
借问借财人，终日较锱铢。
无常忽地到，宁免生死无。
大历年浙东联唱集 松花坛茶宴联句
浙东众诗人（唐代）

几岁松花下，今来草色平。衣冠游佛刹，鼓角望军城。

乱竹边溪游，孤云向岭明。绕坛烟树老，入殿雨花轻。

山磬入天界，风泉远近声。夜禅三世晤，朝梵一章清。

上砌莓苔遍，缘窗薜荔生。焚香忘世虑，啜茗长幽情。

聚土何年置，修心此地成。道缘云起灭，人世月亏盈。

蝉噪林当晓，虹生涧欲晴。水流惊岁序，尘网悟簪缨。

池上莲无著，篱间槿自荣。因知性不染，更识理常精。

从此应贪味，非惟悔近名。山栖多自惬，林卧欲无营。

已接追凉处，仍陪问法行。赏心殊未遍，惆怅暮钟鸣。
题徐庆超春波洗砚图 其二
梁章钜（清代）

枌社曾闻细柳开，弓刀千骑肃春雷。雅歌自有投壶兴，胜算非徒聚米才。

鲸浪早从闽海靖，豹幢重指越山来。右军书法传曹霸，手写兰亭日几回。
浪淘沙（大风作）
刘辰翁（宋代）

卷海海翻杯。倾动蓬莱。似嫌到处马头埃。雨洗御街流到我，吹向潮回。

寒似雪天梅。安石榴开。绣衾重暖笑炉灰。料想东风还忆我，昨夜归来。
春日寄怀湛堂
杭澄（清代）

晴烟漠漠柳丝丝，肠断春江是别时。千里相思两行泪，三年光景几篇诗。

生涯似兔初营窟，踪迹如蝉不定枝。却怪天遥久留滞，何年得遂鹿门期。
圣容寺
李复（宋代）

应感虽无地，栖真自有缘。
宝坊开泗水，香露散秦川。
草乱遗庵废，珠明旧相圆。
丰碑传异事，细字刻诚悬。
吕仲及适安堂
陈天麟（宋代）

事如昨梦本来空，正在黄梁一熟中。
到处随缘是安乐，人生何地有穷通。
飞花不到东风舞，霜叶空怜醉面红。
只恐他年终未免，传家重说小申公。
赴齐道中
晁补之（宋代）

淮南蒙召鬓毛斑，乞得东秦慰病颜。
晓整轻鞍汶阳北，却冲微雨看青山。
句
袁韶（宋代）

宴堂联族子，讲席后诸生。
十一月十九日同余退如大进韩璞园琮王亮斋右弼集饮任伯卿官斋 其二
朱景英（清代）

楝花风后刺桐霞，忽为萧骚感岁华。一种金城司马恨，攀条无那复天涯。
次韵朱饰之中秋玩月因以送之
李流谦（宋代）

君理朝宗楫，吾乘上峡船。
此杯同此地，明月又明年。
怕作凌晨别，贪看彻晓圆。
眉间有黄气，知近冕旒边。
醉落魄（赠周锷应举）
哑女（宋代）

风波未息。虚名浮利终无益。不如早去备蓑笠。高卧烟霞，千古企难及。君今既已装行色。定应雁塔题名籍。他年若到南雄驿。玉石休分，徒累卞和泣。
次韵蔡瞻明秋园五绝句
洪适（宋代）

芥毛金爪勇难干，肯作霜花对乍寒。
若说乘轩有痴鹤，司晨如乍合峨冠。
翔仞当年览德辉，传芳花品未思归。
晚来雾鬓凭轩处，直恐金翘相对飞。
泽兰萱草比多言，谓汝分阴久夺鲜。
政恐淇园修竹劲，不如秦岭老松坚。
高标幽艳自宜霜，弱草繁葩莫中伤。
肯与红莲媚三夏，要同黄菊向重阳。
临风裛露早秋天，范出南金色更鲜。
若向东篱比标格，定知花市不言钱。
松
翁承赞（唐代）

倚涧临溪自屈蟠，雪花销尽藓花干。

幽枝好折为谈柄，入手方知有岁寒。
言志
释文珦（宋代）

人生在斯世，穷达悬诸天。
迷徒不知此，多为外物迁。
岂若保真素，白云日高眠。
鸿飞杳冥冥，弋者何慕焉。
雪中简次萧求团茶
邹浩（宋代）

竹上松间敲玉花，最宜石鼎荐灵芽。蓬门不识苍龙璧，借问风流宰相家。
青玉案（生朝）
张元干（宋代）

银潢露洗冰轮皎。谪仙下、蓬莱岛。帘卷横山珠翠绕。生朝香雾，玳筵丝管，长醉壶天晓。

金銮夜锁麻新草。入辅明光拜元老。看取明年人总道。中兴贤相，太平时世，分外风光好。
杂诗十首
李涛（唐代）

深岩有老翁，庞眉须鬓雪。
夜半呼我名，授我微妙诀。
字画古籀样，体势讹复缺。
双眸忽烱烱，须臾竟披阅。
乾宁八景 其六 洪寺晓钟
张缙（明代）

残月疏星曙渐分，华鲸乡处隔松云。旅途惊断行人梦，野店鸡声次第闻。
问月篇
罗洪先（明代）

浮云四扫天宇清，苍芒海底银蟾生。是谁与日去其足，翻解万里中天行。

目光烱烱忽堕地，夜深窥户来轩楹。怜我孤孑伴似影，行止起坐俱同情。

欲凭此影向天问，汝蟾何物能纵横。头尾藏缩止馀腹，中孕大地山河精。

金银宫阙安附丽，桂非土植难为荣。嫦娥云是后羿配，有穷未还国几更。

常闻灵药顷刻就，岂待千秋兔杵方能成。不然将与世人起沈痼，胡不分我琼瑶英。

汝身亦有圆和缺，晦昧那得常光明。缺处曾非石可补，圆时真比珠之莹。

岁移月改已非旧，腹中诸有谁胎萌。俟命不得魂梦惊，天风环佩如传闻。

仙童两两来相迎，敕至天上白玉京。诃斥汝辈诚不慧，下土妄意横讥评。

此意莫遣闻上帝，却恐诗书从此令人轻。生从盘古自亏盈，寿十二万五千八百无危倾。

运随大化宁有迹，人间物色皆虚名。再拜莫敢复仰视，归来零露沾冠缨。

始知闻见尽无实，独抱灵光还太清。
嘉禾百咏·红薇迳
张尧同（宋代）

渐放秋风晚，花无烂漫香。
浅深红似锦，散影在沧浪。
九月十三日始就郊墅拜宝谟阁直学士提举江州
岳珂（宋代）

槐影西清舞翠鸾，竹宫高接五云环。
职陪温洛图书地，名在元封卜祝间。
昼访未承龙阁问，晨香犹而羽衣班。
祠官到处无公事，且听松声老此山。
成公绥引谚
佚名（魏晋）

钱无耳。何可訚使。
和程泰之阁学咏雪十二题·看雪
袁说友（宋代）

僵卧谁怜此意真，开门羞见玉为尘。
休穿东郭先生履，要踏蜂巢满地银。
洪武十六年冬十有二月朔以召入见试经于文渊阁述事一首
谢肃（明代）

官壶五点鸡三唱，冠佩如云列绛霄。黄道六龙行化日，彤廷一廌立清朝。

象来交趾经蛮服，马出流求涉海潮。朝退试文东阁下，笔端五色欲飘飖。
赠久轩提刑江东二首 其二
汤汉（宋代）

向来廷诤伟堂堂，不负西山与紫阳。尽道拾遗当召黯，不应清诏久烦滂。

真儒事业谁能测，忧国忠纯不谩狂。一上蓬莱看云海，细毡归去论虞唐。
刘练师归绵州
释居简（宋代）

掾署生贤梦，君生几岁知。江围帝子阁，藓晕海棕诗。

铅岂无成日，筇须有化时。怕挥天宝泪，莫话浴妃池。
甘溪
方信孺（宋代）

甘溪依约旧城东，陵谷迁移一梦中。
春尽踏青人不见，桄榔老大木棉红。
游龙瑞官次程公韵
秦观（宋代）

灵祠真馆閟山隈，形势相高对越台。
莓径翠依屏上转，藕花红绕监中开。
鹤衔宝箭排烟去，龙护金书带雨来。
夹道万星攒骑火，满城争看使君回。
漫兴
刘克庄（宋代）

保社有幽子，户庭无杂宾。
若非负苓者，即是耦耕人。
筇稳慵呼马，蔬甘胜擘麟。
箧中诗又满，谁谓此翁贫。
红蕉花
李绅（唐代）

红蕉花样炎方识，瘴水溪边色最深。

叶满丛深殷似火，不唯烧眼更烧心。
苦雨
元稹（唐代）

江瘴气候恶，庭空田地芜。烦昏一日内，阴暗三四殊。

巢燕污床席，苍蝇点肌肤。不足生诟怒，但若寡欢娱。

夜来稍清晏，放体阶前呼。未饱风月思，已为蚊蚋图。

我受簪组身，我生天地炉。炎蒸安敢倦，虫豸何时无。

凌晨坐堂庑，努力泥中趋。官家事不了，尤悔亦可虞。

门外竹桥折，马惊不敢逾。回头命僮御，向我色踟蹰。

自顾方濩落，安能相诘诛。隐忍心愤恨，翻为声喣愉。

逡巡崔嵬日，杲曜东南隅。已复云蔽翳，不使及泥涂。

良农尽蒲苇，厚地积潢污。三光不得照，万物何由苏。

安得飞廉车，磔裂云将躯。又提精阳剑，蛟螭支节屠。

阴沴皆电扫，幽妖亦雷驱。煌煌启阊阖，轧轧掉乾枢。

东西生日月，昼夜如转珠。百川朝巨海，六龙蹋亨衢。

此意倍寥廓，时来本须臾。今也泥鸿洞，鼋鼍真得途。
蝶恋花
张抡（宋代）

碧海灵桃花朵朵。阿母□□，□□□□□。昨夜海风吹玉颗。分明□□□□□。

□□□□苞已破。散液流□，馥郁□□□。□□三偷谁可那。如今先手还输我。
望初月简于吏部
顾况（唐代）

泬寥中秋夜，坐见如钩月。始从西南升，又欲西南没。

全移河上影，暂透林间缺。纵待三五时，终为千里别。
和支提秀和尚
释慧空（宋代）

尊宿老河东，丛林之眼目。灵明剑倚天，秀润山含玉。

忆昨台雁行，再拜初接足。森严听法徒，天冠千眷属。

不以空也愚，斯事力见笃。别来化城钟，屡度新丰曲。

一字妙无传，四方牢记录。安得从之游，寒泉荐秋菊。
偶题
苏泂（宋代）

少壮忧藜藿，堆盘齿豁疏。
平生空布褐，垂老賸金珠。
世有伯劳燕，人谁熊掌鱼。
痴年将半百，抚事已嗟吁。
登厓山观奇石
陈献章（明代）

忍夺中华与外夷，乾坤回首重堪悲。镌功奇石张弘范，不是胡儿是汉儿。
放雉
方拱乾（明代）

万物爱生还，凌霄刷羽翰。自经罗网苦，益觉地天宽。

文采无夸耀，飞翔得便安。故山谐伴侣，不羡女床鸾。
归途遣兴借朝宗韵简敦仁
欧阳澈（宋代）

缓著归鞭水石乡，息鞍箕踞小桥傍。烟滋竹叶双丛玉，秋著芦花一岸霜。

泼眼溪山增爽气，袭人兰蕙破幽香。拟提吟笔扛洪鼎，反笑蚍蜉不自量。
诗二十五首 其二十 右英夫人作
云林右英夫人（魏晋）

紫阙构虚上，玄馆冲绝飙。琳琅敷灵囿，华生结琼瑶。

骋軿沧浪敷，八风激云韶。披羽扇北翳，握节鸣金箫。

凤籁和千钟，西童歌晨朝。心豁虚无外，神襟何朗寥。

回舞太空岭，六气运重幽。我途岂能寻，使尔不终凋。
九日山居
袁昌祚（明代）

万事惊心两鬓非，先秋人与雁南归。閒看草际锄黄独，静倚松阴住翠微。

身老玉关愁击柝，时危金殿望垂衣。更堪潦倒逢佳节，樽酒篱花赏暂违。
和熊叔雅四咏·清湖骤雨
刘子翚（宋代）

快雨不相期，平湖忽萧飒。
坐久日明檐，繁声静中灭。
和寄仵判院八首
赵希逢（宋代）

望君如在碧云间，逸驾飘飘不可攀。
何日得陪鸡犬去，仙泉好共饮丹蛮。
赠知命
陈师道（宋代）

黑头居士元方弟，不肯作公称法嗣。
外人怪笑那得知，他日灵山亲授记。
学诗初学杜少陵，学书不学王右军。
黄尘扶杖笑邻女，白衫骑驴惊市人。
静中作业此何因，醉里逃禅郤甚真。
顾我无钱呼毕曜，有人载酒寻子云。
君家鲁直不解事，爱作文章可人意。
一人可以穷一家，怪君又以才为累。
请将饮酒换吟诗，酒不穷人能引睡。
不须无事与多愁，老不欲醒惟欲醉。
减字木兰花
吴儆（宋代）

少陵未老。曾把千人军独扫。鬓白眵昏。却作天涯流落人。只堪合眼。夜直谁能潜入伴。斗酒西凉。何似卑栖且远方。
石城乐四首 其二
胡应麟（明代）

秦淮便风起，布帆疾如矢。恨杀巴陵秋，洞庭八百里。
蝶恋花·戊申元日立春席间作
辛弃疾（宋代）

谁向椒盘簪彩胜？整整韶华，争上春风鬓。往日不堪重记省，为花长把新春恨。
春未来时先借问。晚恨开迟，早又飘零近。今岁花期消息定，只愁风雨无凭准。
浣溪沙
陈三聘（宋代）

翠幕遮笼锦一丛。尊前初见浅深红。淡云和月影葱茏。

醉态只疑春睡里，啼妆愁听雨声中。更烧银烛醉东风。
公立煎茶之绝品以待诸友退皆作诗因附众篇之末
强至（宋代）

造化于草木，所与有薄厚。茶生天地间，建溪独为首。

南土众富儿，一饼千金售。公立须南官，好居众富右。

俸钱未到门，已入园夫手。买藏惟恐迟，秘之逾琼玖。

前日发箱箧，出以奉宾友。苍玉碾底碎，浮云碗面走。

一饮睡魔窜，空肠作雷吼。茶品众所知，茶德予能剖。

烹须清泠泉，性若不容垢。味回始有甘，苦言验终久。

吁茶特不幸，而出三代后。不及馀草木，尽挂诗人口。

禹贡籍九州，琐细登橘柚。古若有此茶，商纣不酣酒。
留赠无诤堂涌泉利老
李弥逊（宋代）

户外双峰碧碍天，定回香灺已收烟。
苦将峭语撩痴客，借枕重能一味禅。
闻黄迂父辞荣归养寄赠一律
罗万杰（明代）

闻道飘然赋遂初，归来子舍乐何如。日穿南牖问安后，春护北堂视膳馀。

自有菜衣供色笑，不将菽水换簪裾。相逢莫讶休官早，正值慈闱健起居。
题东高堂壁
李新（宋代）

主簿骑驴云外去，山僧吹笛梦中来。
行人不用重回首，自有东风播凤台。
梁宣明二帝陵
刘摰（宋代）

侯景沦江左，湘东复有梁。经纶钟厄会，祸乱发诸王。

忍死瞻姑熟，寻戈起岳阳。车书千里蹙，符数百洲亡。

二主非神武，开基挟北强。中兴乖晋睿，惭德肖吴光。

历闰天馀气，蛙鸣井底乡。快心真噬腊，覆手已牵羊。

臣妾随三纪，圭裘隘一方。故都终契阔，宗祀各悲凉。

双冢留衰楚，遗孙盛有唐。神灵依古刹，云木抱回冈。

野火穹碑断，秋风蔓草黄。樵童雍门叹，穗帐魏台荒。

天地双车毂，兴亡一酒觞。冥然无足吊，幽思漫徜徉。
菩萨蛮
程垓（宋代）

罗衫乍试寒犹怯。妒花风雨连三月。灯冷闭门时。有愁谁得知。

此情真个苦。只为当时语。莫道絮沾泥。絮飞魂亦飞。
次友人感兴
刘玉汝（元代）

常期冠冕治朝臣，岂意天戈老此身。耿耿泉阿埋地底，盈盈牛女隔天津。

谁怜潦倒长为客，自惜娉婷不嫁人。寓迹城闉聊自适，琴床书几净无尘。
半亩方塘
罗伦（明代）

开破云山第一窝，秋光无底镜天罗。云根一脉阳和动，添得灵源水气和。
金盏子
吴文英（宋代）

见开，有新邑之役。D479来西馆，篱落间嫣然一枝可爱，见似人而喜，为赋此解

赏月梧园，恨广寒宫树，晓风摇落。莓砌扫珠尘，空肠断、熏炉烬销残萼。殿秋尚有余花，锁烟窗云幄。新雁又、无端送人江上，短亭初泊。

篱角。梦依约。人一笑、惺忪翠袖薄。悠然醉魂唤醒，幽丛畔、凄香雾雨漠漠。晚吹乍颤秋声，早屏空金雀。明朝想，犹有数点蜂黄，伴我斟酌。
卜算子
王炎（宋代）

散策问芳菲，春半花犹未。蓓蕾枝头怯苦寒，恰似人憔悴。

人莫枝花迟，天自催寒去。雨意才收日气浓。玉靥红如醉。
次韵彦继用前辈韵三首 其三 守岁
朱松（宋代）

庭燎夜未央，旌旗焕龙蛇。九门一放锁，万马谁能遮。

乱离忆旧一，安眠梦无何。目眩灯烛光，坐厌儿女哗。

念此亦土风，虽痴不容挝。更为卢白戏，纷争起横斜。

故岁不足计，新岁莫蹉跎。努力诵书史，从人笑翁誇。
和东坡送仲天贶王元直六言韵五首
黄庭坚（宋代）

天子文明浚哲，今年不次用人。
九原埋此佳士，百草无情自春。
放言十首 其六
黄庭坚（宋代）

黄鹄送黄鹄，中道言别离。送君不惮远，愁见独归时。

罗网翳稻粱，江湖水瀰瀰。行行不相见，勉哉冥冥飞。
秋月
沈清瑞（清代）

夜色凉于水，风高朔雁还。长空一片影，吹落万松间。

思妇高楼上，含愁照玉颜。可怜千里道，何处是秦关。
贺皇太子九月四日生辰二首
杨万里（宋代）

金茎分露与黄花，银汉非烟作瑞霞。
万国元良当诞节，重轮日月正光华。
祖尧父舜真千载，禹子汤孙更一家。
清晓寿觞天上至，蟠桃如瓮枣如瓜。
夜坐
郭印（宋代）

永夜不可寐，霜风恓北窗。
一室何所有，书帙对寒釭。
当今苦乏才，九鼎从敌扛。
翠华尘屡蒙，南北分大江。
有酒强排遣，饮湿难空缸。
孙膑不再生，畴能死穷庞。
肉食无远谋，狐裘正茸龙。
我欲叩阊阖，钟以寸筳撞。
理乱非吾事，忧心如是降。
宴坐鸣天鼓，和声听逄逄。
题李斗南诗卷
刘克庄（宋代）

君家两诗人，诗名满天地。
大者扶宿梧，入论金銮事。
小者乘天风，去草玉楼记。
却后五百年，之子岂苗裔。
奈何不神仙，亦复未富贵。
抱瑟诸公门，索米长安市。
独酌 其二
鲍存晓（清代）

世变已如此，天心胡可知。秋来愁里路，劫满局中棋。

家散身逾重，时穷道不疑。是谁能解事，相与尽寒卮。
捣衣曲
邱云霄（明代）

君子出于役，驾言事西极。关河滞沮修，鞅掌递晨夕。

去闻春鸠滞，今见秋鸿翼。凄凄夜光长，皑皑寒霜集。

沈沈启箧笥，反反理裳泽。朝事浣江头，莫捣寒砧急。

愿竭金闺情，不辞玉腕力。洁白为君欢，缝纫为君密。

但恐江汉长，衣到寒暑易。
张仲通追赋洛中杂题和尝历览者六章其一伊川
梅尧臣（宋代）

山断泻伊流，滩声朝暮急。
东渡马将登，西堤人已立。
日看东西舟，争途如不及。
谁见捕鱼郎，寒蓑雨中湿。
和落花流水四绝句依长文侄韵 其一
孙觌（宋代）

雨花着地燕脂湿，风柳飘空帽絮披。粉黛纷纷半黄土，蟹螯从此不须持。
伊州曲
佚名（宋代）

金鸡障下胡雏戏。乐极祸来，渔阳兵起。鸾舆幸蜀，玉环缢死。马阳坡下尘滓。夜对行宫皓月，恨最恨、春风桃李。洪都方士。念君萦系。妃子。蓬莱殿里。觅寻太真，宫中睡起。遥谢君意。泪流琼脸，梨花带雨，仿佛霓裳初试。寄钿合、共金钗，私言徒尔。在天愿为、比翼同飞。居地应为、连理双枝。天长与地久，唯此恨无已。
山行即事二首
高翥（宋代）

卷地东风晚更狂，樱桃吹子落泥墙。
溪云自为催诗黑，忙杀条桑窈窕娘。
再次韵呈明略并寄无咎
黄庭坚（宋代）

夏云凉生土囊口，周鼎汤盘见科斗。
清风古气满眼前，乃是户曹报章还。
只今书生无此语，已在贞元元和间。
一夫鄂鄂独无望，千夫唯唯皆论赏。
野人泣血漫相明，和氏之璧无连城。
参军拄笏看云气，此中安知枯与荣。
我梦浮天波万里，扁舟去作鸱夷子。
两士风流对酒樽，四无人声鸟语喜。
梦回扰扰仍世间，心如伤弓怯虚弹。
不堪市井逐乾没，且愿朋旧相追攀。
寄声小掾笃行李，落日东面空云山。
云山避地
阳枋（宋代）

依山茅屋两三间，与世相遗尽日閒。背拥蓝屏半天碧，面对参日横架山。

径草蒙头云覆屋，泉甘土肥似盘谷。剑峰林密杳无边，绵峡潭深幽莫烛。

有鲜可食美可茹，康乐和平长自饫。有时拂石弄泉声，有时策杖登山去。

山中日沈山月出，岩暝林晦总佳适。平石如台倚山隈，准拟结茅閒读易。

尚论古人得我心，商傅周姜汉子陵。好共栽桃艳长春，却恐渔父来相寻。
次韵提举王正言寒食游茶焙
喻良能（宋代）

摘山胜煮海，财货所源流。建焙甲天下，赋入十倍收。

国计颇赖之，贡输何时休。择人为提领，得贤从宛丘。

文章脱吏腕，风味登瀛洲。佐职亦已久，再见春草抽。

郊原富枪旗，岁事日以修。抚民端若子，疾恶信如雠。

驱车向凤山，父老观道周。青春行画图，佳处时一留。

风前耳潺湲，雨后目纤柔。酒酣已胜赏，珠唾挥钓钩。

咨予素么么，受恩犹未酬。铭心虽甚坚，抚己徒怀羞。

平生困坎壈，暮年尚依刘。投公一纸书，远寄粤王州。

书传得妙帖，想像寒食游。终防好事人，豪夺或巧偷。
颂古六十二首 其二十
释清远（宋代）

八面当风祇这是，拂袖之谈动天地。堪爱卖身王老师，不作贱兮不作贵。
送李端彝端行昆仲还嘉鱼 其二
王鏊（明代）

自楚来吴几千里，五湖风月得同游。片帆明日人何处，怅望长江日夜流。
宝应道中
李燧（清代）

卅载江乡系梦思，风光回首旧游时。溪湾老树晒鱼网，屋角夕阳明酒旗。

陈迹已迷鸿印爪，清流空照鬓如丝。行行渐觉维扬近，一带隋堤柳万枝。
辛亥重九登骑辰楼
韩琦（宋代）

西北楼高四望长，登临还赏节辰良。荀陈盛集星光动，相卫名辰记字详。

玳瑁不妨攲醉弁，茱萸谁自斗香囊。病翁安敢当能赋，只俟英瑶作报章。
西南行却寄相送者
李商隐（唐代）

百里阴云覆雪泥，行人只在雪云西。
明朝惊破还乡梦，定是陈仓碧野鸡。
过三闾庙
戴叔伦（唐代）

沅湘流不尽，屈子怨何深。
日暮秋风起，萧萧枫树林。
端午帖子词 夫人閤五首 其二
欧阳修（宋代）

鸣蜩惊早夏，斗草及良辰。共荐菖华酒，君王寿万春。
送高固斋 其一
屈大均（明代）

海内文章伯，而今复有君。端溪来采砚，自割水岩云。

天地与神物，图书垂大勋。精华时沐浴，日月使氤氲。
花院
赵与滂（宋代）

拆了千秋院宇空，无人杨柳自春风。
蔷薇性野难拘束，却过邻家屋上红。
山庄李花
杨万里（宋代）

山庄又报李花秾，火急来看细雨中。除却断肠千树雪，别无春恨诉东风。
晓晴
孙应时（宋代）

碧海明初日，青山破宿烟。
寒阴都避易，芳景正澄鲜。
屋角禽声姹，池塘蝶影翩。
春光吾负汝，今日一欣然。
新勋侄宰松溪
刘克庄（宋代）

麦垅青黄接，花封紫皂催。
汝能驯雉否，吾亦割鸡来。
琴调谁知者，租瘢岂忍哉。
试询县斋客，莫也有澹台。
用前韵答西掖诸公见和
苏轼（宋代）

双猊蟠础龙缠栋，金井辘轳鸣晓瓮。
小殿垂帘白玉钩，大宛立仗青丝鞚。
风驭宾天云雨隔，孤臣忍泪肝肠痛。
羡君意气风生坐，落笔纵横盘走汞。
上樽日日写黄封，赐茗时时开小凤。
闭门怜我老太玄，给札看君赋云梦。
金奏不知江海眩，木瓜屡费琼瑶重。
岂惟蹇步困追攀，已觉侍史疲奔送。
春还宫柳腰肢活，雨入御沟鳞甲动。
借君妙语发舂容，顾我风琴不成弄。
和颜长官百咏 其九 空门
朱继芳（宋代）

我本三生兜率天，为差一念又尘缘。早知密意无多子，不著旁行贝叶边。
百媚娘•偷窥
董以宁（清代）

比翼双鹣堪羡。比目双鱼曾愿。闻道月精交月孕，影动银蟾如练。

久觑苔阴才欲转。忘堕钗头燕。

网户玲珑看便。惊醒隔帘花片。那畔绮窗谁窃笑，应是何郎偷见。

蓦地凝眸红晕面。倚徙栏杆遍。
山迳
方岳（宋代）

一迳净於秋，山中夜来雨。
倚松不知还，幽禽妙言语。
送族弟绾从军安西
李白（唐代）

汉家兵马乘北风，鼓行而西破犬戎。
尔随汉将出门去，剪虏若草收奇功。
君王按剑望边色，旄头已落胡天空。
匈奴系颈数应尽，明年应入蒲萄宫。
燕馆日膳得四雁笼之以归
洪适（宋代）

提携乘雁脱庖丁，等待他年羽翼成。唳月摩云须有便，莫教更作不能鸣。
春来频与李二宾客郭外同游，因赠长句
白居易（唐代）

风光引步酒开颜，送老消春嵩洛间。朝蹋落花相伴出，

暮随飞鸟一时还。我为病叟诚宜退，君是才臣岂合闲。

可惜济时心力在，放教临水复登山。
发虹县
孔平仲（宋代）

驱马汴河西，从此游帝乡。瞻言驿堠短，喜及春日长。

碧瓦映茅茨，人烟密相望。刍茭足供马，亦有酒可尝。

旁观波澜起，万柁攒舟航。一跌性命已，岂惟肌骨伤。

不如榆柳堤，中路稳腾骧。去家渐及旬，犹走淮楚疆。

却视故山隐，忽在天一方。东轩复难到，兰芷媚幽香。

驰光不可留，游女已采桑。
道中
晁冲之（宋代）

北风吹雨不能晴，羸病人骑瘦马行。须发向来浑白尽，半缘忧患半多情。
刘损斋主簿见示游广教和刘朔斋诗次韵
王圭（唐代）

红叶村边白板扉，林间剥啄愧新知。离居自信难同俗，载酒何时许问奇。

黄蘖人亡空有寺，锦袍仙去更无诗。知君此日登临意，不比儿曹饱腹嬉。
秋夜读书示谦
廖行之（宋代）

常记吾公诲语存，岂唯抚育念深恩。
要将礼义扶门户，常把诗书训子孙。
众耳尚闻垂绝语，尔曹无负起家原。
殷勤事业能无忝，何羡于公驷马门。
又次韵张御史鹏飞
方回（元代）

休致衰年暗自惊，閒呼张丈唤殷兄。
马尘往往逢新贵，鸥梦依依忆旧盟。
洛社绘图惭九老，汉庭绵蕝付诸生。
绣衣御史烦推毂，我有蓑衣永不更。
答顺宗皇帝问 其二
如满（唐代）

佛体本无为，迷情妄分别。法身等虚空，未曾有生灭。

有缘佛出等，无缘佛入灭。处处化众生，犹如水中月。

非常亦非灭。生亦未曾生，灭亦未曾灭。了见无心处，自然无法说。
秋夜寄远
张耒（宋代）

秋晚萧条风露清，星河耿耿漏丁丁。
只应新月频相见，长向玉楼东畔生。
左目痛六言九首
刘克庄（宋代）

晚岁甘为瞽史，前身不是离娄。
喜梵夹书送老，恶巾箱本如雠。
句
刘筠（宋代）

鼓音记里绳阡远，舞节鸣鸾玉步随。
始闻夏蝉
韦应物（唐代）

徂夏暑未晏，蝉鸣景已曛。一听知何处，高树但侵云。

响悲遇衰齿，节谢属离群。还忆郊园日，独向涧中闻。
小家住深村
陈杰（宋代）

小家住深村，独犬应门户。
招麾不去来，进止有常处。
从田仍司盗，奔走亦御侮。
常恐下生氂，八方啸狐兔。
樵人十咏。樵子
陆龟蒙（唐代）

生自苍崖边，能谙白云养。才穿远林去，已在孤峰上。

薪和野花束，步带山词唱。日暮不归来，柴扉有人望。
游水东诸洞次同游韵二首
刘克庄（宋代）

桂山前未到，今日是初游。
招鹤登青巘，呼龙俯碧湫。
深蹊通秉炬，小窦劣容舟。
岂敢轻题咏，同官尽柳刘。
大驾既还独候驿传未得和陈真人见示
揭傒斯（元代）

供奉关山远，淹留日月长。乡书迷楚越，邻笛乱伊凉。

秋水流成字，晴云去作行。寸心悬帐殿，应似雁随阳。
挽张龙山
马廷鸾（宋代）

诸公莫唱贞元曲，老子曾闻正始音。
寂寞吴王堤上路，白杨花落昼多阴。
沈母篇为萧山令沈广乘年兄赋
袁宏道（明代）

女霜五月流空槛，碧海无波白日敛。赎得遗编苦教儿，泪作笔花血作点。

头白眼酸轲名立，部疏得报温纶及。转将深痛畏儿知，当面堆欢背面泣。

湘湖水白萧山青，花光云片满公庭。惭无一钱将供母，闭门亲写法王经。
春半
朱淑真（宋代）

拭目凭阑久，柔风拂面吹。
莺花争妩媚，诗酒斗清奇。
已近清明节，初过上巳时。
莫萦寻俗事，随意乐春熙。
弄花香满衣
余玉馨（明代）

春暖东风晓来急，乱红深处佳人立。摘将茉莉雪华明，簪得蔷人露犹湿。

归来蜂蝶趁成行，郁郁清芬满绣房。不用沈檀薰罗绮，锦衾翠袖带馀芳。
秋怀
梁允植（清代）

摇落吾徒道日非，疏情应与世相违。喜看侠客芙蓉剑，学制骚相薜荔衣。

已分青毡甘懒慢，何妨白眼看轻肥。栖迟燕市悲今昔，易水萧萧木叶飞。
池上观雨
宋庠（宋代）

急雨横塘晚，萧萧逼坐隅。
斜津添竹泪，繁點溢荷珠。
泥重聊休燕，波翻尚浴凫。
风霆河外恶，桥卒弗传呼。
杂曲歌辞。独不见
王训（南北朝）

日晚宜春暮，风软上林朝。对酒近初节，开楼荡夜娇。

石桥通小涧，竹路上青霄。持底谁见许，长愁成细腰。
上明达皇后册宝五首 其二 酌献用《明安》。
郊庙朝会歌辞（宋代）

清宫有严，广乐在庭。钟鼓筦磬，九变既成。缩茅以献，洁秬惟馨。

灵游可想，来燕来宁。
万岁山
马汝骥（明代）

葱郁倚青天，微茫散紫烟。
祖瀛符帝宅，泰华镇王川。
树里西山对，花中北极悬。
登封非远幸，三祝配尧年。
不寐
释清远（宋代）

毗耶离城居士家，环堵十笏容河沙。八万四千高座众，咄嗟已办熏天花。

迢迢不到迷是障，念念常入心无差。须弥卢山四大海，我见如一粟与麻。
闻赵芳洲已归武康梅廨
董嗣杲（宋代）

归来慰我思，山畴稻田熟。
雨骤不终朝，水退出平陆。
梅庐暮色黯，欲入足尚缩。
月地举深杯，杯光泛纖菊。
灯明不藉辉，来去绝惭恧。
所恨怀宝迷，失计资薄禄。
鄙人更旷纵，肯作阮途哭。
有时得亲书，多是不再读。
暮春仲良伯良世立过访中林有僧同集 其一
李之世（明代）

寻芳半在有无中，踏遍莎溪屐未穷。到耳潮声烟际落，扑人花气鼻端浓。

鸟知狎客驯空砌，云学安禅绕定松。坐久露台清啸起，水光和月上朣胧。
赋吴廷圭筼西亭
许一卿（宋代）

竹西歌吹古扬州，分与延陵第一流。
直节雪霜霜晓槛，虚心风一一明楼。
东南直道辉青史，朔北虚怀动玉旒。
立尽斜阳更新一，缠腰骑鹤此君游。
卖花声 病中
倪瑞（清代）

风过戛帘钩。新恨悠悠。潇潇风雨几曾休。又听孤鸿天外响，闲起离愁。

扶病坐高楼。清泪还流。人情反复冷如秋。默对孤灯思往事，总上心头。
谨次元韵奉酬慎思学士年友
李公麟（宋代）

君家祝融水一方，平生书闱食可忘。云河漱润搴瑶芳，天帝璧府雠书郎。

驰骋千载凌子长，神清骨秀颜色苍。书淫传癖笑舆狂，十年此会同都堂。

上楼吟春碾旗枪，诗筒吴歈赓楚羌。一律校文公否臧，日饱大官沆瀣粮。

朱鸾入网空南冈，贤书奏牍纷满床。朝出粉闱暮帝旁，骎骎天路群龙骧。

病鸱帖帖乃污隍，白云陇望因俶装。放歌长林声激扬，佩兰思馨虽朋亡。

云出鸟还聊自偿，羽扇麈尾随经囊。龙眠乃是无何乡，朝游不辞麋鹿行。

归卧展图观骕骦，宪贫颂古时歌商。徜徉兴罢住云房，焚柏翻经究法王。

冉冉暗度岁月光，山头草青还叶黄。洞明已死閒骨香，凡志未就嗟凉凉。

亲颠向白每称觞，旨甘鞭后难翱翔。朅来窃食天中央，古人千岁空相望。

同文锁密御史霜，得公再集评文章。亦说种松辋口庄，使我梦蝶栩栩忙。

便欲负郭占农祥，门开傥容倚孔墙。想挽北斗下挹浆，箜篌更对高秋张。
吴通微临兰亭叙帖赞
岳珂（宋代）

禊帖之亡，坏土其朽。
至于贞无，夫岂一手。
仿佛之传，烂如晨星。
尚胜定武，以石得名。
题画扇二首
张嵲（宋代）

望望沧波阔，汪湾湖水秋。
津亭方迟客，远来何处舟。
遍地锦
佚名（元代）

吾本当初水竹村。甘河镇上便狂风。七朵金莲朵朵新。丘刘谭马郝王孙。
句
滕岑（宋代）

客橹行何晚，邻机织未休。
梅花 其三
黄裳（宋代）

花傍水边窥缥缈，月来花上失蝉娟。长教风脚微如线，时把真香为我传。
满江红（风前断笛平韵）
彭芳远（宋代）

愁满关山，又吹得、芦花雪深。西楼外、天低水涌，龙挟秋吟。回首人间无此曲，数峰江上落余音。似断云、飞絮两悠悠，何处寻。

江南路，晴又阴，声韵改，泪盈襟。自中郎去后，羽泛商沈。牛背斜阳添别恨，鸾胶秋月续琴心。待醉骑、黄鹤度苍寒，霜满林。
枢密端明先生宠分新茶将以丽句穆然清风久矣不作感叹之馀辄敢属和 其一
张孝祥（宋代）

伐山万鼓震春雷，春乡家山挽得回。定自君王思苦口，便同金鼎荐盐梅。
挽枝江朱学谕
项安世（宋代）

身受傃轩诗，儿修涑水仪。
百年生也直，三叹古之遗。
处易疑狐峭，因难见惠私。
此风今远笑，吾涕自涟洏。
次韵梁才甫游苑氏园 其一
王安中（宋代）

地僻风光到后时，谁吹律琯转阳晖。花争先近三台坐，春敢轻随一片飞。

肯为孤妍回铁石，那忧馀赏间葑菲。它年造物因依在，领略吾州胜槩归。
赠诗僧怀静（一作观）
方干（唐代）

几生余习在，时复作微吟。坐夏莓苔合，行禅桧柏深。
入山成白首，学道是初心。心地不移变，徒云寒暑侵。
升堂颂古五十二首 其二十五
释怀深（宋代）

休休休，放下著，无量劫来灵性恶。只知贪爱黑如云，一段光明都昧却。

休休休，放下著，浮生不用多图度。荣华富贵总成空，到头唯有无生乐。
次韵德修弟
陶梦桂（宋代）

一笑相逢在眼前，底须尺素付邮传。
池塘生草寻残梦，风雨连床了宿缘。
遮暮雪霜侵两鬓，倚云梨枣出丹田。
从今不原重分手，粝饭团栾满百年。
渡浈阳峡赠陈长水山人归灵洲旧隐
区大相（明代）

浈阳山水共清辉，中有云林合翠微。鸡犬未曾逢钓艇，薜萝终翠制山衣。

石潭映竹高低见，溪鸟避船来去飞。借问灵洲寄禅室，何如此地息尘机。
喜疾瘳诗
萧纲（南北朝）

朝窗犹掩扇，宿幔未悬钩。逍遥临四注，兼持散九愁。

虽同卫子惫，聊喜挚生瘳。灾星夜出境，鸣禽晚去楼。

蠲邪无贾服，祆气息梁牛。隔帘阴翠筱，映水含珠榴。

丹经蕴玉笥，玄水出长洲。结友寻方岳，采药访圆丘。

神随七星变，貌逐五云留。飞鸿若可驾，轻簪必易抽。
大水后得雪 其一
牟巘（宋代）

便涓飞洒又何佳，得得来寻贫士家。破屋青灯才一黍，荒园老树忽千花。

酒逢寒夜饶偏贵，诗出穷人矫转誇。两月儿书浑未到，定应行脚更天涯。
和王安之少卿韵
邵雍（宋代）

却恐乡人未甚知，相知深后又何疑。
贫时与禄是可受，老后得何难更为。
自有林泉安素志，况无才业动丹墀。
荀杨若守吾儒分，免被韩文议小疵。
百合花
洪咨夔（宋代）

日月飞双毂，如何驻黑头。
才看敷密友，又见拆强仇。
叶聚棱棱峭，花垂娜娜稠。
晚凉芬烈甚，欲睡更迟留。
赤城李丹士
王镃（宋代）

频年游岳洞，灵迹记无差。
学得长生术，常留锻死砂。
笛吹苍岛月，鞋踏赤城霞。
又欲腾空去，寻仙到九华。
运司园亭十咏 其二 玉溪堂
章楶（宋代）

堂因水得名，方沼当其后。漪澜荡榱桷，窗户挹花柳。

虫鱼不避人，鸥鹭若相友。午枕夏簟凉，此乐亦奚有。
六月十三日寿陈子徽太博十首以无官一身轻有
戴表元（宋代）

炎方有朱鸟，璀璀颜色异。
土人目为凤，信尔可安致。
生雏固当奇，千岁会一致。
纷纷鸿燕期，寂寂非我事。
清平乐（寿叔父）
张孝祥（宋代）

英姿慷慨。独立风尘外。湖海平生豪气在。行矣云龙际会。

充庭兰玉森森。一觞共祝脩龄。此地去天尺五，明年持橐西清。
客夜有感
释英（元代）

十载红尘海，漂流笑此身。山川孤馆夜，风雨独眠人。

嗜茗真成癖，工诗不疗贫。还家须及早，垂白有双亲。
赠王使君健
皇甫汸（明代）

之子东南美，人称廊庙姿。早膺多士选，遂承明主私。

珥笔趋仙室，彯缨入禁墀。长卿常侍从，摛藻奉如丝。
答清江钱大尹问合皂山中景
陈孟阳（宋代）

形如合皂对清江，吴汉神仙古道场。
玉像灵多民受赐，天书岁久墨犹香。
绛霞密锁灵仙馆，碧雾轻笼正一堂。
苍藓斓斑双鲤石，寒泉澄湛九龙塘。
著衣台上三冬暖，鸣水亭前六月凉。
擣药鸟声喧夜榻，升天马迹印西冈。
葛憩源深生异草，凌云峰峻染瑶光。
丹井虽存人杳漠，松巢空见鹤飞翔。
屏妆水墨夸陶弼，门断尘埃忆孟昌。
风来松桧笙箫地，春入园林锦绣乡。
个中自少红尘到，闲里惟知白昼长。
景物敢吟成实录，愿凭贤宰一称扬。
壬戌春日阅邸报有感二首
黄居中（明代）

征发传呼獬豸威，台臣拥传有光辉。
书生讲武皆投笔，游客从戎尽着绯。
使括登坛名半假，效韩驱市计全非。
逍遥河上如风影，愁绝成都未解围。
扪虱
蒲寿宬（宋代）

上即居人头，下即居人身。
夙岂为人食，今乃务食人。
不必劳爪掐，聊以扪对宾。
杏花天
赵彦端（宋代）

当时众里闻新曲。拚一醉、移舟换烛。清波快送仙帆幅。十里披烟泛玉。

谁知度、春寒夜独。常记恨、花阑漏促。西风渡口莲堪束。一枕新凉会足。
与阮芸台宫保论文书
刘开（清代）

芸台先生执事。不奉教命，忽逾四年，感恋之私，未间时日。先生政高两粤，威播八蛮，勋业之彪炳，声闻之熏烁，海内之人，莫不诵之，何俟小子之言。所欲言者，文章而巳。

本朝论文，多宗望溪，数十年来，未有异议。先生独不取其宗派，非故为立异也，亦非有意薄望溪也，必有以信其未然而奋其独见也。夫天下有无不可达之区，即有必不能造之境；有不可一世之人，即有独成一家之文。此一家者，非出于一人之心思才力为之，乃合千古之心思才力变而出之者也。非尽百家之美，不能成一人之奇；非取法至高之境，不能开独造之域。此惟韩退之能知之，宋以下皆不讲也。五都之市，九达之衢，人所共由者也；昆仑之高，渤海之深，人必不能至者也，而天地之大有之。锦绣之饰，文采之辉，人所能致者也，云霞之章，日星之色，人必不能为者也，而天地之大有之。夫文亦若是而已矣。无决堤破藩之识者，耒足穷高邃之旨；无摧锋陷阵之力者，未足收久远之功。纵之非忘，操之非勤。夫宇宙间自有古人不能尽为之文，患人求之不至耳。众人之效法者，同然之嗜好也。同然之嗜好，尚非有志者之所安也。

夫先生之意，岂独无取于望溪已哉，即八家亦未必尽有当也。虽然，学八家者卑矣，而王遵岩、唐荆川等皆各有小成，未见其为尽非也。学秦汉者优矣，而李北地、李沧溟等竟未有一获，未见其为尽是也。其中得失之故，亦存乎其人，请得以毕陈之。

盖文章之变，至八家齐出而极盛；文章之道，至八家齐出而始衰。谓之盛者，由其体之备于八家也，为之者各有心得，而后乃成为八家也；谓之衰者，由其美之尽于八家也，学之者不克远溯而亦即限于八家也。夫专为八家者，必不能如八家。其失有三：韩退之约六经之旨，兼众家之长，尚矣。柳子厚则深于《国语》，王介甫则原于经术，永叔则传神于史迁，苏氏则取裁于《国策》，子固则衍派于匡、刘，皆得力于汉以上者也。今不求其用力之所自，而但规仿其辞，遂可以为八家乎？此其失一也。汉人莫不能文，虽素不习者，亦皆工妙，彼非有意为文也。忠爱之谊，悱恻之思，宏伟之识，奇肆之辨，诙谐之辞，出之于自然，任其所至而无不咸宜，故气体高浑，难以迹窥。八家则未免有意矣。夫寸寸而度之，至丈必差。效之过甚，拘于绳尺而不得其天然。此其失二也。自屈原、宋玉工于言辞，庄辛之说楚王，李斯之谏逐客，皆祖其瑰丽。及相如、子云为之，则玉色而金声；枚乘、邹阳为之，则情深而文明。由汉以来，莫之或废。韩退之取相如之奇丽，法子云之闳肆，故能推陈出新，征引波澜，铿锵锽石，以穷极声色。柳子厚亦知此意，善于造练，增益辞采，而但不能割爱。宋贤则洗涤尽矣。夫退之起八代之衰，非尽扫八代而去之也，但取其精而汰其粗，化其腐而出其奇，其实八代之美，退之未尝不备有也。宋诸家叠出，乃举而空之，子赡又扫之太过，于是文体薄弱，无复沉浸醲郁之致，瑰奇壮伟之观。所以不能追古者，未始不由乎此。夫体不备不可以为成人，辞不足不可以为成文。宋贤于此不察，而祖述之者，并西汉瑰丽之文而皆不敢学。此其失三也。

且彼嘉谟谠议，著于朝廷，立身大节，炳乎天壤，故发为文辞，沛乎若江河之流。今学之者，无其抱负志节，而徒津津焉索之于字句，亦末矣。此专为八家者，所以必不能及之也。然而而志于为文者，其功必自八家始。何以言之？文莫盛于西汉，而汉人所谓文者，但有奏对封事，皆告君之体耳。书序虽亦有之，不克多见。至昌黎始工为赠送碑志之文，柳州始创为山水杂记之体，庐陵始专精于序事，眉山始穷力于策论。序经以临川为优，记学以南丰称首。故文之义法，至《史》、《汉》而已备；文之体制，至八家而乃全。彼固予人以有定之程式也。学者必失从事于此，而后有成法之可循。否则虽锐意欲学秦汉，亦茫无津涯。然既得门径，而犹囿于八家，则所见不高，所挟不宏，斯为明代之作者而已。故善学文者，其始必用力于八家，而后得所从入；其中又进之以《史》、《汉》，而后克以有成。此在会心者自择之耳。然苟有非常绝特之才，欲争美于古人，则《史》、《汉》犹未足以尽之也。夫《诗》、《书》，退之既取法之矣。退之以六经为文，亦徒出入于《诗》、《书》，他经则未能也。夫孔子作《系辞》，孟子作七篇，曾子阐其传以述《大学》，子思困于宋而述《中庸》，七十子之徒，各推明先王之道以为《礼记》。岂独义理之明备云尔哉？其言固古今之至文也。世之其好学者，必实有得于此，而后能明道以修辞。于是乎从容于《孝经》以发其端，讽诵于典谟训诰以庄其体，涵泳于国风以深其情，反复于变雅、《离骚》以致其怨。如是而以为未足也，则有《左氏》之宏富，《国语》之修整，益之以《公羊》、《谷梁》之情深。如是而以为未足也，则有《大戴记》之条畅，《考工记》之精巧，兼之以荀卿、扬雄之切实。如是而又以为未足也，则有老氏之浑古，庄周之骀荡，列子之奇肆，管夷吾之劲直，韩非之峭刻，孙武之简明，可以使之开涤智识，感发意趣。如是术艺既广，而更欲以括其流也，则有《吕览》之胲洽，《淮南》之瑰玮，合万物百家以泛滥厥辞，吾取其华而不取其实。如是众美既具，而更改以尽其变也，则有《山海经》之怪艳，《洪范传》之陆离，《素问》、《灵枢》之奥衍精微，穷天地事物以错综厥旨，吾取其博而不取其侈。凡此者，皆太史公所遍观以资其业者也，皆汉人所节取以成其能者也。以之学道，则几于杂矣；以之为文，则取精多而用愈不穷，所谓聚千古之心思才力而为之者也。而变而出之，又自有道。食焉而不能化，犹未足为神明其技者也。有志于文章者，将殚精竭思于此乎？抑上及《史》、《汉》而遂已乎？将专求之八家而安于所习乎？夫《史》、《汉》之于八家也，其等次虽有高低，而其用有互宜，序有先后，非先兰莫能明也。且夫八家之称何自乎？自归安茅氏始也。韩退之之才，上追扬子云，自班固以下皆不及，而乃与苏子由同列于八家，异矣。韩子之文，冠于八家之前而犹屈；子由之文，即次于八家之末而犹惭。使后人不足于八家者，苏子由为之也；使八家不远于古人者，韩退之为之也。

吾乡望溪先生，深知古人作文义法，其气味高淡醇厚，非独王遵岩、唐荆川有所不逮，即较之子由，亦似胜之。然望溪丰于理而啬于辞，谨严精实则有余，雄奇变化则不足，亦能醇不能肆之故也。夫震川熟于《史》、《汉》矣，学欧、曾而有得，卓乎可传，然不能进于古者，时艺太精之过也，且又不能不囿于八家也。望溪之弊与震川同。先生所不取者，其以此与？然其大体雅正，可以楷模后学，要不得不推为一代之正宗也。学《史》、《汉》者由八家而入，学八家者由震川、望溪而入，则不误于所向，然不可以律非常绝特之才也。夫非常绝特之才，必尽百家之美，以成一人之奇；取法至高之境，以开独造之域。先生殆有意乎？其不安于同然之嗜好宜也。方将摩昆仑之高，探渤海之深，焕云霞之章，扬日星之色，恢决堤破藩之识，奋摧锋陷阵之力，用之于一家之言，由是明道修辞，以汉人之气体，运八家之成法，本之以六经，参之以周末诸子，则所谓增美古人者，庶几其有在焉。然其后先用力之序，彼此互用之宜，亦不可不预熟也。刍荛之见，皆先生所已知，不揣固陋，渎陈左右，且以当面质也。斯文寥落甚矣，唯先生可闻斯言，唯开敢为此言。伏惟恕狂简之咎，而加之以致，幸甚。
沁园春 题《茂陵弦传奇》
顾太清（清代）

孑然一身，四海倦游，多病多情。正锦城春色，都亭逆旅，江山历历，花柳荣荣。

有女怀春，文君新寡，法曲当筵一再行。琴心挑，托求凰有凤，暗里人听。

风流不避浮名。竟相就、同谐百岁盟。便当街涤器，当炉卖酒，胸襟洒落，词赋纵横。

文赚千金，名传千古，封禅遗书孰与更。回首处，剩琴台日暮，芳草青青。
辛巳仲冬二日冬至孟冬晦日偶成 其一
释文珦（宋代）

天地一阴阳，推迁见短长。后朝方反复，此月谩称良。

萍梗馀浮迹，桑榆借晚光。有龟还懒卜，唯觉好支床。
宣春赠别
郭昂（宋代）

微茫烟浪浦帆开，一曲琵琶泪满腮。江水不如潮水好，送人东去复西来。
句 其十
陆游（宋代）

但见古河东，荞麦铺如雪。
赋石奉送钟德林少尹员外
徐铉（宋代）

我爱他山石，中含绝代珍。烟披寒落落，沙浅静磷磷。

翠色辞文陛，清声出泗滨。扁舟载归去，知是泛槎人。
固节驿晓发
陈洪谟（明代）

良乡稽首望京朝，五色云中日正高。圣代舆图过汉晋，小臣踪迹本蓬蒿。

重瞳天表还亲觌，司马台阶实滥叨。羽簉复联今二纪，不堪霜鬓影萧骚。
再和答秀实 其二
王洋（宋代）

老境看来亦悄然，方知世味有无边。忙中受用非关我，静里风光总是禅。

易□常参饥后眼，酬有只有饱时眠。周翁百事多恬退，诗律从来不受怜。
次韵奉酬
释契嵩（宋代）

翛然林下隐，吾道异夫君。习忍如幽草，观身类片云。

人情无意染，鹤唳有时闻。谢客诗怀寄，怜君此兴勤。
楚宫行
司马光（宋代）

楚王宫中夜未央，清歌秘舞会华堂。
木兰为柱桂为梁，隋珠和璧烂同光。
横吹乍鸣秋竹裂，繁弦初度春雨歇。
九微火树垂垂灭，罗衣纷纷玉缨绝。
满朝冠剑东方明，宫门未启君朝醒。
秦关日夜出奇兵，武安君火照夷陵。
客游
释文珦（宋代）

客游忘岁月，长是自调心。
野水偏多浪，浮云易作阴。
途穷何用哭，兴到即须吟。
吟到忘言境，方谐正始音。
国子司业张公玄略哀挽
陈琏（明代）

蚤佐春官政，曾施经济才。暮年居璧水，一旦赴泉台。

太史书遗事，诸生赋八哀。音容从此绝，无复寄诗来。
游蓝渚庵
周良翰（清代）

空山开古刹，载酒到泉林。涧阔松涛静，钟间梵宇深。

猿声和笛啸，鸟语杂樵吟。悬崖同僧话，白云一片心。
野望
韩日缵（明代）

偶来人境外，古寺倚岩扉。潭影兼鸥静，松涛带瀑飞。

晚岚千树合，落日一僧归。此境堪长往，随缘已息机。
红窗迥·河可挽
佚名（宋代）

河可挽。石可转。那一个愁字，却难驱遣。眉向酒边暂展。酒後依旧见。枫叶满阶红万片。待拾来、一一题写教遍。却倩霜风吹卷。直到沙岛远。
风流子 登虎丘致爽阁
吴子孝（明代）

雨痕消已尽，长空静、皎日映江流。看寒草都腓，衰林渐薄，翠荷遍沼，黄橘连洲。

新晴好、抱琴遵竹浦，载鹤共松舟。近市炊烟，隔林樵唱，苍茫望远，窈窕寻幽。

晚来还著屐，穷岩壑、更上绝顶飞楼。何事西来爽气，偏对吟眸。

指青峦万叠，澄川百道，绕阑分列，似画难收。方信三吴佳景，尽属清秋。
和和之南斋画壁歌
梅尧臣（宋代）

终南下临长安城，峻栏高槛黄金嬴。
嵩山亦近洛阳陌，鲜车怒马一日程。
大梁平广匝千里，不见云峰来眼底。
其间自有高趣人，扫室呼工岩壑启。
初疑巨灵勇擘华，不比将军能聚米。
暗雨轻烟满室中，尘事如脂一朝洗。
又将余力作修竹，石上数茎风撼玉。
叶斜枝亚寒声尽，节老根狞生意足。
何须践苔眠绿阴，然後始为嵇阮公。
三贤歌咏已见意，舞女不须颜整簪。
四和
刘克庄（宋代）

昔年东观接英游，岁晚南柯各拜州。
炊黍有时成幻梦，著书自古要穷愁。
散花魔女聊相恼，□□□□□□仇。
诏募佽飞求跅弛，与公投笔去防秋。
残春有感
李至（宋代）

阴阴垂柳转黄鹂，肠断残春欲去时。
白雪乱堆飞絮地，红须半在落花枝。
园林向晚深藏郭，野水新晴暗入池。
最是牡丹堪痛惜，风吹雨打渐离枝。
海畔
宋书升（清代）

海畔群山伏，村居傍石岩。平沙连草白，逆水带潮咸。

雁渚横孤艇，渔家晒破帆。烟中开晓市，处处卖春𧍧。
塞上
司马光（宋代）

剑客苍鹰队，将军白虎牙。
分兵逻圁水，纵骑猎鸣沙。
浪有书藏袖，难凭信达家。
不堪闻晓角，吹尽落梅花。
秋怀十首末章稍自振起亦古义也
陆游（宋代）

身如行脚僧，放包即为家；家如道边店，萧然寄天涯。
居室如小舟，风扉橹讴哑；坐傍陈琴书，庭下栽杂花。
检陋虽可笑，在我则已奢。
何以善吾生？念念思无邪。
妙觉寺适轩二首 其二
孙觌（宋代）

老厌风沙恶，安闲且当禅。开帘延白月，倚杖立苍烟。

鸟散人声里，钟残客梦边。小蒲风叶偃，薄槿露花鲜。

句好吟须断，欢馀醉帽偏。人生但如此，何处不翛然。
秋居杂咏十首
李弥逊（宋代）

久怀简书畏，幸解绅笏束。
忘年效儿女，适意挥僮仆。
植杖理新蕉，埋盆养寒菊。
前除驯鹊乌，近槛游麋鹿。
遐观时倚楹，瞑坐或忘烛。
门阑迹如扫，我亦甘幽独。
湖
胡仲弓（宋代）

独坐过湖船，凉生欲暮天。
鸥眠汀草乱，鱼跃浪花圆。
足迹烟霞外，今声风月边。
万缘无所欠，只欠买山钱。
题严子陵祠堂
胡则（宋代）

占断烟波七里滩，渔蓑轻拂汉衣冠。
高踪磨出云涯碧，清节照开秋水寒。
泽国几家供庙食，客星千载落云墩。
我来亦有沙洲兴，愿借先生旧钓竿。
蟠梅二首
袁甫（宋代）

幸自尘埃不许侵，千盘万结戏相寻。
只缘漏汇春消息，惹动旁人机巧心。
庆春泽漫 其二 题寒江独钓图
叶璧华（清代）

芦叶围篷，莼丝碍艇，飘然一个渔翁。蓑笠风流，拥来寒絮重重。

探梅不踏溪头雪，爱浮家、海碧天空。正持竿、高唱晴痕，淡抹霞红。

闲鸥有约寻幽梦，恰清溪浅渚，好放鱼筒。两岸青山，回环十里屏风。

烹鱼买酒船头醉，笑人间、蹄辙西东。甚严滩、六月披裘，烟水空蒙。
胜胜慢
李商英（宋代）

笙簧缭绕，书鼓声喧，佳人对舞绣帘前。高卷铺衬，广列华筵。人人献香祝寿，捧流霞，永庆高年。名香爇，睹重重华盖，金兽喷烟。

一愿皇恩频降，松柏对龟鹤，彭祖齐肩。二愿子子孙孙，尽贡三元，石崇富贵也休夸，陆地神仙。更三愿，愿年年佳庆，永保团圆。
和章阳叔见寄二首
释子淳（宋代）

休将水乳试鹅王，妙识醇醨别有方。
本地不消春气力，灵枝劫外有余芳。
豫让论
方孝孺（明代）

士君子立身事主，既名知己，则当竭尽智谋，忠告善道，销患于未形，保治于未然，俾身全而主安。生为名臣，死为上鬼，垂光百世，照耀简策，斯为美也。苟遇知己，不能扶危为未乱之先，而乃捐躯殒命于既败之后；钓名沽誉，眩世骇俗，由君子观之，皆所不取也。

盖尝因而论之：豫让臣事智伯，及赵襄子杀智伯，让为之报仇。声名烈烈，虽愚夫愚妇莫不知其为忠臣义士也。呜呼！让之死固忠矣，惜乎处死之道有未忠者存焉——何也？观其漆身吞炭，谓其友曰：“凡吾所为者极难，将以愧天下后世之为人臣而怀二心者也。”谓非忠可乎？及观其斩衣三跃，襄子责以不死于中行氏，而独死于智伯。让应曰：“中行氏以众人待我，我故以众人报之；智伯以国士待我，我故以国士报之。”即此而论，让馀徐憾矣。

段规之事韩康，任章之事魏献，未闻以国士待之也；而规也章也，力劝其主从智伯之请，与之地以骄其志，而速其亡也 。郄疵之事智伯，亦未尝以国士待之也；而疵能察韩、魏之情以谏智伯。虽不用其言以至灭亡，而疵之智谋忠告，已无愧于心也。

让既自谓智伯待以国士矣，国士——济国之士也。当伯请地无厌之日，纵欲荒暴之时，为让者正宜陈力就列，谆谆然而告之曰：“诸侯大夫各安分地，无相侵夺，古之制也。今无故而取地于人，人不与，而吾之忿心必生；与之，则吾之骄心以起。忿必争，争必败；骄必傲，傲必亡”。谆切恳至，谏不从，再谏之，再谏不从，三谏之。三谏不从，移其伏剑之死，死于是日。伯虽顽冥不灵，感其至诚，庶几复悟。和韩、魏，释赵围，保全智宗，守其祭祀。若然，则让虽死犹生也，岂不胜于斩衣而死乎？让于此时，曾无一语开悟主心，视伯之危亡，犹越人视秦人之肥瘠也。袖手旁观，坐待成败，国士之报，曾若是乎？智伯既死，而乃不胜血气之悻悻，甘自附于刺客之流。何足道哉，何足道哉！

虽然，以国士而论，豫让固不足以当矣；彼朝为仇敌，暮为君臣，腆然而自得者，又让之罪人也。噫！
伯量同二弟欲见访湖庄以诗告至褒拂过情辄次
曹彦约（宋代）

笑杀商山绮与园，几年烦使护风寒。
只今勋业才如此，孤负衰颜镜里看。
又和曾秘丞见赠
王禹偁（宋代）

箧中经岁锁朝衣，自觉心闲少梦思。
失马叟言徒喻道，牧猪奴戏任争棋。
且持使节安黔首，莫爱恩波沃漏◇◇。
况是无功头已白，此身长恐负明时。
留题希深美桧亭
梅尧臣（宋代）

幽深有佳趣，曾不减林泉。众绿经新雨，残红堕夕烟。

栽萱北堂近，梦草故池连。乘月时来往，清歌思浩然。
论语绝句一百首
张九成（宋代）

子思曾发用中机，此道须臾不可离。
率性自然难损益，要之何虑亦何思。
次韵周少隐梅花三绝
葛立方（宋代）

蝇馆先生心若灰，犹怜梅蘤傍墙栽。
瀛洲快睹春风面，却笑江南苦未开。
灵壁游张学士园
黄裳（宋代）

休说行行且与吟，道山官职旧园林。石疑六丑默难问，竹类七贤閒可寻。

翠引宾朋三径远，寒生涯涧一池深。隋河堤上人空老，谁为兰皋惜寸阴。
点绛唇 四姑偶得归宁，又急告别，作此寄恨
范贞仪（清代）

暂得归来，无言清泪频频堕。残妆界破。说着如何过。

且再迟迟，莫畏更楼锁。须知么。霜摧雪裹。惟有君和我。
眼儿媚（瞻叔兄生日五月三日）
魏了翁（宋代）

梦魂不踏正牙班。直作五云间。简编真乐，埙篪雅韵，菽水清欢。

都将瞥忽荣华事，春梦晓云看。只期他日，实愿受用，大耐高官。
索仲弼和诗且邀奕
张纲（宋代）

佳言吐屑破春温，落落胸怀自不群。百万买邻轻去我，十千沽酒屡思君。

懒偿诗债缘何事，熟读棋经要异闻。挑战会从今日始，待严旗鼓送奔军。
次韵沈次律家并蒂芍药一首
刘一止（宋代）

习家池馆酒如淮，为破幽人一日斋。前庑芳菲骈蒂萼，后堂莺燕啸朋侪。

忽惊暗绿将成幄，却喜双红欲缀钗。草木会为门户庆，而今兰玉已当阶。
和刘叔怀见寄三绝句 其一
华镇（宋代）

风前双鹤舞金衣，来送新诗过竹扉。逸响琤瑽鸣玉脆，雕章飘绝朵云飞。
送林子方直阁秘书将漕闽部三首
杨万里（宋代）

梅花国里荔枝村，颇记张灯作上元。
一别频蒙访生死，七年再见劣寒温。
属当闵雨祈群望，不得临风共一尊。
谁为君王留国士，吾衰犹拟叫天阍。
考满舟经十八滩因分各滩名赋诗 其十八 惶恐滩
唐文凤（明代）

滩以惶恐称，讹传黄公号。昔年曾开凿，平治功已效。

千金赀弃捐，万夫声叫噪。遗爱人是思，厚德天所报。

深渊宅蛟蜃，怪石蹲虎豹。走浪风若飓，激波雨如雹。

坏舟葬鱼腹，哀溺有谁吊。至今无此患，赖公力能导。

民货迁有无，国赋通运漕。往来绝阻艰，利涉恁嬉笑。

青青欢喜山，行人且停棹。至兹心始夷，泠然发清啸。
依韵和择之惜春
强至（宋代）

何门织妇为春魔，几听啼莺暗辍梭。
美酿入唇宜莫算，芳期屈指已无多。
迎风柳絮飘都尽，著雨花枝落半过。
正好狂歌对馀景，休因节物叹蹉跎。
广福寺
金大舆（明代）

四面松杉合，中林一径开。
僧房依乱石，画壁暗深苔。
风卷堆沙入，云移海气来。
潇条空谷里，松柏暮生哀。
君子行
王邦畿（明代）

蚁居识海水，雀巢识天风。阴阳岂无端，胡昧处其中。

君子防未然，舍世求其躬。世崄君子夷，世竞君子慵。

世刻君子仁，世慢君子恭。世谀君子直，世迫君子容。

光明以为怀，疑似避若锋。富贵不为荣，贫贱不为穷。

先己而后人，尤悔何繇丛。
怀昔
陆游（宋代）

昔者戍梁益，寝饭鞍马间。
一日岁欲暮，扬鞭临散关。
增冰塞渭水，飞雪暗岐山。
怅望钓璜公，英概如可还。
挺剑刺乳虎，血溅貂裘殷；至今传军中，尚媿壮士颜。
岂知堕老境，槁木蒙霜菅。
泽国气侯晚，仲冬雪犹悭。
曩事空梦想，拥褐自笑孱。
胡星未霣地，大弓何时弯？
又次徐仲宗通判韵
楼钥（宋代）

老龙破蛰斩幽关，乱滴天飘不复悭。
可但甘霖驱旱魃，自然凉气满人寰。
民心徒切焦熬甚，神力毋劳指顾间。
遥想清都应表贺，紫宸轩陛晓催班。
春朝偶书
赵崇嶓（宋代）

一夕春归桃李根，清寒犹勒艳阳魂。
雪霜雨露年年事，惟有梅花地位尊。
次韵李大著春日杂诗十首
喻良能（宋代）

花日浅明牖，竹风低度墙。
举头空弱絮，转盼堕危芳。
兴遣恁毛颖，愁消赖羽觞。
阴阴繁夏木，故里耿难忘。
题四画 清湖骤雨
胡寅（宋代）

银竹森空映，湖光莽苍中。不因风捲去，那得见冲融。
两日绝市无肉举家不免蔬食因书数语
虞俦（宋代）

市无晨饮助加餐，空愧先生芷蓿盘。
尚有园人供菜把，漫劳穉子写牌单。
俸钱先自无多了，宾客从来不惯看。
已誓长斋依绣佛，妻孥休怪瘦栾栾。
披云庵
释元肇（宋代）

绝顶住居安，千峰翠作攒。风吹云影破，天漏月光寒。

野水无行路，孤松半倚看。有时吟到晓，清韵激飞湍。
留题九龙岩
刘温（宋代）

绣岭如屏倚梵宫，九龙畴昔隐岩空。湖壖胜概嬉游遍，名宦劳生西复东。
龙潭
赵抃（宋代）

黯黯龙潭不测深，临观崖下已千寻。若逢岁旱休閒卧，好与斯民去作霖。
送张两如归河南兼柬蒋莘田学使
陈恭尹（清代）

平原莽莽草连空，二十年前识汴宫。嵩室数峰明野外，黄河一曲落天中。

含香旧署归何远，过岭新篇调尽工。相送海头何限意，因君遥问鲍家骢。
独客
释文珦（宋代）

啧啧阴虫鸣不已，独客无悰夜中起。
迢遥星汉正西流，千峰浸月清如水。
南乡子（用韵赋杨花）
王之道（宋代）

春霁柳花垂。娇软轻狂不待吹。圆欲成球还复碎，谁为。习习和风即旧知。

深院日长时。乱扑珠帘入坐飞。试问荻芽生也未，偏宜。出网河豚美更肥。
观邢园梅偶成长句录呈上饶故人段元衡钧
赵蕃（宋代）

今年未省赋梅诗，疾病侵陵道路疲。
两日喜逢新霁后，数株还路欲开时。
色香于汝宁能尽，心迹如余只自知。
不是新来苦耽酒，舍渠何以尉支离。
奉和圣制春日幸望春宫应制
韦元旦（唐代）

九重楼阁半山霞，四望韶阳春未赊。侍跸妍歌临灞涘，

留觞艳舞出京华。危竿竞捧中街日，戏马争衔上苑花。

景色欢娱长若此，承恩不醉不还家。
存诚斋夏日呈龟山先生二首 其一
陈渊（宋代）

长者一床室，先生五柳门。度人聊示病，观物欲忘言。

小圃池台足，薰风草树繁。杖藜随处处，归鸟报黄昏。
蓦山溪
周铢（宋代）

松陵江上，极目烟波缈。天际接沧溟，到如今、东流未了。吴樯越沧，都是利名人，空扰扰，知多少，只见朱颜老。

故园应是，绿遍池塘草。家住十洲西，算随分、生涯自好。渔蓑清贵，休羡谢三郎，红蕖月，白苹风，何似长安道。
送李道士归玉笥三首 其二
朱熹（宋代）

玉笥山连都水坑，拂云楼殿对峥嵘。君归后夜无馀事，卧听寒泉落涧声。
闻河决题画竹
丘逢甲（清代）

瓠子尚未塞，淇园已全伐。图中写此数竿秋，留向海天扫寒月。
题兴善寺
郑谷（唐代）

寺在帝城阴，清虚胜二林。藓侵隋画暗，茶助越瓯深。

巢鹤和钟唳，诗僧倚锡吟。烟莎后池水，前迹杳难寻。
锦堂四景图 其一 春水满四泽
李俊民（金朝）

淼淼舒如罗带，鳞鳞皱似縠纹。谁道卧龙不起，须臾变化风云。
十忆偈
释清远（宋代）

一入双林后，天宫事可猜。卖鱼人不厌，何处见如来。
瑞香三首 其一
范成大（宋代）

小槛移秀色，端来媚禅房。道人不解饮，醺然醉天香。
题徐容斋先生爱兰轩
顾逢（宋代）

入得善人室，尘凡一洗空。
三闾心上事，九畹国香中。
坐对清幽地，时来旎□风。
纷纷桃与李，不与此花同。
被诏考制科呈胡武平内翰三首
王珪（宋代）

清晓华芝度景阳，凝严又许对西厢。
通宵客梦闻钧吹，几日朝西带御香。
东观图书经屡读，旧蹊桃李见新芳。
三千文字皆奇册，饱死侏儒讵足量。
贺曹长公中丞次公大参同拜诰命
王弘诲（明代）

名家钟帝里，才子继高阳。燕翼诒谋远，蝉联奕世昌。

骅骝看独步，鸿雁喜同翔。报国心应赤，匡时鬓未苍。

风云遭盛际，雨露沐恩光。建节将尧命，分麾奠禹疆。

兄迎苍水使，弟镇黑山羌。礼乐临轩送，旌旗载道扬。

车边驯瑞雉，冠上指神羊。避路瞻骢马，仪庭睹凤凰。

家声万石侣，国论二难方。棠棣连枝茂，埙篪嗣响长。

登贤超峻秩，命德耀宸章。盛美侈三代，薰和蔼一堂。

琅函流御墨，锦轴喷天香。五色丝纶拥，千年琬琰藏。

奎文腾宇宙，风采动岩廊。锡类恩踰渥，移忠愿已偿。

鸿名方赫奕，凤藻日辉煌。富贵当如此，欢娱尚未央。

骞飞诚自许，感激总非常。天路牵骐骥，云台引栋梁。

回迁翼元圣，入拜伫惟良。